DA Den Europæiske Unions Tidende CE 84/699

(2004/C 84 E/0786)

SKRIFTLIG FORESPØRGSEL P-0957/04

af Ilda Figueiredo (GUE/NGL) til Kommissionen

(23. marts 2004)

Om: Den bebudede deaktivering af Sorefame-Bombardier

Efter at jeg fremsatte min forespørgsel (E-3672/03 (1)) den 28. november 2003, lader de værste forventninger nu til at blive bekræftet ved, at virksomheden Bombardier har bekendtgjort, at den fuldstændigt eller i vidt omfang agter at deaktivere nogle af sine enheder i Europa, navnlig Sorefame-Bombardier i Amadora, Portugal.

Som tidligere nævnt drejer det sig om en virksomhed med høje standarder med hensyn til kvalitet, kapacitet og teknologi, der fremstiller og monterer tung udrustning, især rullende materiel. Denne virksomhed beskæftiger i øjeblikket 550 arbejdstagere direkte og giver desuden arbejde til yderligere ca. 1 000 arbejdstagere hos underleverandører.

Denne situation er så meget mærkeligere, som der i Portugal findes nogle projekter, der, hvis de gennemføres, kan løse problemet, navnlig den strategiske plan for og udvidelse af metroen i Lissabon og metroen i Porto, S-togene i Porto bl.a. andre store projekter, heraf nogle med EU-finansiering.

På denne baggrund og under henvisning til lignende eksempler fra andre medlemsstater bedes Kommissionen besvare følgende:

1. Hvilke foranstaltninger agter Kommissionen at træffe — for så vidt angår bl.a. virksomhedsstøtte, offentlige investeringer, offentlige indkøb — for at sikre beskæftigelsen i Sorefame-Bombadier og virksomhedens kvalitetsproduktion og dermed bidrage til, at den økonomiske recession i Portugal ikke forværres?

2. Agter Kommissionen at træffe foranstaltninger til at fremme afgivelsen af portugisiske ordrer til Sorefame-Bombardier for at undgå, at dette firma må indstille sin virksomhed og afskedige personale, i betragtning af at Portugal i øjeblikket har den højest vækst i arbejdsløsheden i EU?

3. Mener Kommissionen ikke, at dette eksempel blandt mange andre klart viser, at der er behov for offentlig intervention i virksomheder af afgørende strategisk betydning, især multinationale, for at sikre beskæftigelse, produktion og udvikling?

Svar afgivet på Kommissionens vegne af Franz Fischler

(21. april 2004)

Hvad de sociale virkninger af den påtænkte lukning af Bombardier-gruppens virksomheder i Europa angår, råder Kommissionen ikke over nye elementer i forhold til det svar, den afgav på skriftlig forespørgsel E-3672/03 fra det ærede medlem (2).

Det er således de portugisiske myndigheders opgave at iværksætte passende foranstaltninger for at støtte et nyt opsving inden for strategiske industrisektorer som den, det ærede medlem anfører. De portugisiske myndigheder har aftalt med Kommissionen at indføre støtteordninger for virksomheder i den pågældende sektor samt støtte til offentlige investeringer inden for rammerne af de operationelle programmer for økonomi og transport, som Kommissionen har godkendt (3). Ethvert tiltag af denne art skal gennemføres under overholdelse af fællesskabsbestemmelserne og fællesskabspolitikken, f.eks. hvad offentlige indkøb angår.

(1) EFT C 78 E af 27.3.2004.

(2) EFT C 78 E af 27.3.2004.

(3) K(2000)1774 af 28.7.2000 og K(2000)2382 af 28.7.2000.